text: Vait s'en ivers, estez repaire,
   E li termes de cest afaire,
   Qui ne pot mais guaires targier.
   Trestuit, ainz la fin de fevrier,
   Furent li Grezeis assemblé
   A Athenes la grant cité.
   Quant qu'il porent de gent aveir
   PageV01P293
   Ne par force ne par poëir,
   Par gré ne par autre maniere,
   Par somonse ne par preiere,
   A Athenes fu assemblee :
   Onques si grant ne fu jostee,
   Ne ja si grant n’iert mais oïe.
   Aprestee fu la navie.
   Lor nes i orent ajostees
   Tuit li riche home des contrees,
   Bien aprestees, ços plevis,
   Contre lor morteus enemis.
   Ne vos en cuit de rien mentir :
   De Miceines i fist venir
   Agamennon cent nes guarnies,
   D'omes e d’armes replenies.
   De Parte en i ot Menelaus
   Seisante, pleines de vassaus,
   E de Boëce e de l’onor,
   Entre Archelaus e Prothenor,
   En i orent cinquante beles,
   Trestotes fresches e noveles.
   PageV01P294
   Ascalaphus e Almenus —
   Li uns ert cuens, li autre dus —
   En orent trente a lor partie
   De la terre d’Orcomenie.
   Epistrophus e Scedius
   En orent cinquante, e non plus,
   Bien guarnies, jol vos plevis,
   De la terre de Phocidis.
   Telamonius Aïaus
   I vint tres bien come vassaus :
   Cinquante en ot en la marine,
   Qu’ot fait venir de Salemine.
   Teücer ot a compaignon
   E Amphimac e Dorion,
   PageV01P295
   Polixenart e Theseüs :
   Li plus povre fu cuens o dus.
   De Pile en i aveit oitante
   Li vieuz Nestor, totes a cante ;
   Cinquante en i aveit Thoas
   De la cité de Tolias;
   Hunerius, quarante e treis
   De la terre d’Essimiëis.
   Trente e set en ot li vassaus
   Oïleïus Aïaus
   PageV01P296
   De Logres, sa terre demeine :
   N'i aveit celi ne fust pleine
   D’omes, d’armes e de vitaille,
   Toz volenteïs de bataille.
   Trente en aduist de Caledoine,
   Senz escondit e senz essoine,
   Philitoas e Antipus :
   Li uns fu reis, li autre dus.
   Idomeneus e Merion
   De Crete e de la region
   En i amenerent oitante,
   Beles e granz, totes a cante.
   D'Achaie, granz e forz adès,
   PageV01P297
   En i ot cinquante Ulixès.
   Emelius en i ot dis,
   De la contree de Pigris,
   De la terre e de la contree
   Que Pilaca est apelee
   En ot cinquante Potarcaus,
   E il e danz Proteselaus.
   Danz Machaon, danz Polidri,
   Qui furent fil Escolapi,
   En i aduistrent trente e dous
   De la terre de Tricios.
   De Phice, que de mer est près,
   En i ot cinquante Achillès.
   PageV01P298
   De Rode, une isle desor mer,
   En fist dis pleines amener
   Telepolus, uns riches reis,
   Qui mout ert amez de Grezeis,
   Euripilus d'Orcomenie,
   Uns reis de mout grant seignorie,
   En ot cinquante bien guarnies,
   Bien chargiees e bien emplies.
   D'Elide, une terre sauvage,
   En ot o sei onze al rivage
   Danz Antipus e Amphimaus :
   N’en ert a dire tref ne maus.
   Si com la Letre me devise,
   PageV01P299
   Seisante en i ot de Larise
   Polibetès e Leontins,
   Qui esteient germains cosins.
   Diomedès e Sthelenus
   E li beaus Eürialus
   I aduistrent oitante barges
   De la cité, de l’onor d’Arges.
   De la terre de Melibee,
   Que donc n’ert guaires habitee,
   En i ot set Philotetès,
   Qui mout esteit fel e engrès.
   Uns reis de Cipe Cuneüs
   Onze en i ot e neient plus.
   Cinquante en i ot de Manese —
   PageV01P300
   N'en i aveit nule remese —
   Prothoïlus, quin esteit sire,
   Riches, poissanz de grant empire.
   Agapenor de Capadie
   En rot cinquante en la navie,
   E de Pise en i ot Crenos
   Trestot par conte vint e dous.
   Menesteüs, li dus d'Athenes
   En i aveit cinquante teles,
   Forz e guarnies des meillors.
   Ço dit e conte li autors,
   Quarante e nuef furent par non,
   PageV01P301
   Tuit riche rei e fort baron,
   Qui mil e cent nes amenerent
   E trente : a itant les nombrerent.
  